Publication: Magyar Közlöny
Issue: MK-1998-46 (Year: 1998, Number: 46)
Era: 1990-2004
Section: állapotban) fogyasztásának kerülése. Az állategészségügyről szóló 41/1997. (V. 28.) FM rendelet 640., illetve 694.
Paragraph Index: 1802

c) Klinikai ellenőrzés, gondozás: A fertőző nemi betegség miatt kezelésbe vett személyt betegsége fertőző voltáról fel kell világosítani. A nemi betegek, illetve arra gyanús állapotban lévő személyek vizsgálata, a diagnózis megállapítása, kezelése az Országos Bőr- és Nemikórtani Intézet (OBNI) STD Centrum és a bőr- és nemibeteg-gondozók (továbbiakban: BNG) feladata. A diagnózis felállítása a kórokozó direkt kimutatásával (sötétlátóteres mikroszkópos vizsgálat) és szerológiai vizsgálatok segítségével történik. (Sötétlátóteres vizsgálat végzése az OBNI STD Centrumában, vidéki egyetemi Bőrklinikák STD centrumaiban és a BNG-kben biztosított). Tünetmentes betegnél, nem egyértelmü szerológiai lelet esetén a fertőzés igazolása verifikáló eljárással az OBNI lues szerológiai laboratóriumában történik. A nemi beteg kötelessége a bőr-és nemigyógyász szakorvost a fertőződés körülményeiről tájékoztatni, megadni a fertőzőforrás(ok) nevét, címét. A lueses betegek kúra kezelése átadható a háziorvosnak. Ebben az esetben az OBNI STD Centrum gondozása és/vagy a BNG orvosa levélben tájékoztatja az orvost a kezelés lefolytatásáról, aki a kúra végén köteles írásban visszajelezni a kezelés előírás szerinti befejezését. Ha a nemi beteg gyógykezelését a fertőzőképesség megszűnte előtt abbahagyta, a kezelőorvos köteles erről a kezelést átadó intézmény orvosát (OBNI STD Centrum gondozás és/vagy BNG orvosát) haladéktalanul, írásban értesíteni. A syphilises beteg és felderített szexuális kontaktusainak kezelése az OBNI STD Centrum gondozás és vagy BNG-kből kiadott, módszertani levélben leírt gyógyszerekkel történik, és minden syphilises és/vagy epidemiológiai bizonyítékok alapján preventív kezelt beteg számára ingyenes. A syphilisben szenvedő betegek és felderített kontaktusaik HIV szűrővizsgálata a beteg tájékoztatása után kötelezően elvégzendő. A gondozás ideje alatt a módszertani levél előírásainak megfelelően az ellenőrző vérvizsgálatok mindkét szerológiára vonatkoznak (luesz és HIV). Ha a nemi beteg a gyógykezelésről és a gondozásról elmaradt és ismételt felszólításokra sem jelentkezik, az OBNI STD Centrum kezdeményezi az illetékes városi intézetnél a járványügyi felügyelet alá helyezést. Ha a nemi beteg más egészségügyi intézménynél, magánorvosnál jelentkezik, az orvos az illetékes BNG-től köteles kérni a fertőző forrás kutatás elvégzését. A luesz szerológiai vizsgálatot a gondozás első évében negyedéveként, a második évben félévenként meg kell ismételni a HIV-antitest kimutatására irányuló vizsgálattal együtt. Syphilisen átesett, kezelt nőbetegek terhesség esetén biztosító kúra kezelésben részesülnek.

Source: https://magyarkozlony.hu/hivatalos-lapok/4395f42d6b173244941d78099f6a1267bfd8cd27/dokumentumok/0711e5b1d898f1cde2dafa7e8f2518aa89ff249b/letoltes